Szám: 1-3/2022.

5. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2022. március 31-i rendes, nyilvános ülésére**

**Tárgy**: A települési hulladékkal kapcsolatos önkormányzati rendeletek felülvizsgálata

**Tisztelt Képviselő-testület!**

A Kormány az 1612/2019. (X. 24.) és az 1524/2020. (VIII. 14.) határozatai értelmében az Igazságügyi Minisztérium révén a Magyar Közlöny Lap- és Könyvkiadó Kft. és a Miniszterelnökség Hatósági Ügyekért Felelő Helyettes Államtitkárságával együttműködve már több éve dolgozik a minőségi jogalkotás folyamatának magasabb szintű kiszolgálása, a jogalkotási folyamatokhoz kapcsolódóan az adminisztratív terhek csökkentése, valamint a hivatali szervek közötti folyamatok elektronikus támogatása érdekében az Integrált Jogalkotási Rendszer (a továbbiakban IJR) bevezetéséért és az ahhoz kapcsolódó feladatokról kialakításáért.

Az IJR LocLex alrendszerében került kifejlesztésre a helyi jogalkotás keretében megalkotásra kerülő önkormányzati rendeletek és indokolások megszerkesztésének és a Nemzeti Jogszabálytár (a továbbiakban NJT) felületén történő publikálásának lehetősége. A LocLex rendszer 2021. április 1-jétől történő éles üzemű bevezetéséhez és egységes alkalmazásához kapcsolódóan kihirdetésre kerültek a szükséges központi jogszabályok módosításai. Ezek alapján 2021. április 1-jétől az önkormányzati rendeletek kodifikálása, új és módosító rendeletek szerkesztése és az NJT felületen történő közzététele kizárólag az IJR LocLex alrendszerben valósítható meg. A rendszer használatához kétfaktoros autentikáció szükséges, amely biztosítja a jogosultsággal rendelkező hozzáféréseket. A LocLex rendszerben történő módosító rendeletek előállításához elsősorban a rendszer bevezetése előtt született korábbi rendeletek szövegszerű felvitele és publikálása szükséges. Ezeket a feladatokat elsősorban az érintett rendeletek módosításának szükségessége esetén végezte el a hivatal, amelynek során az elmúlt időszak tapasztalatai alapján elmondható, hogy számos közzétételt gátló, illetve rendszerben figyelmeztető szerkesztési hibákat jelzett a rendszer. További hiányossága egyelőre a rendszernek, hogy a módosító rendetek előállítása megvalósítható a rendszerben, azonban az egységes rendeletek legenerálását még nem biztosítja a LocLex, azaz továbbra is külön szerkesztési munkát kell elvégezni a kollégáknak. Ezen hibák kiküszöbölése mindenképpen indokolt a jövőben, mivel ez a hiányosság jelentősen megnehezíti a jogalkotás folyamatát. A rendszer által korábbi rendeletekben generált szerkesztési hibák fennmaradása okán sok esetben a módosító rendeletek megszerkesztését sem lehet megvalósítani, ami szintén nem fenntartható hosszútávon. A fentiek alapján az elkövetkező időszakban szükséges egyes önkormányzati rendeletek felülvizsgálata, illetve adott esetben a régen megalkotott és számos módosítással érintett önkormányzati rendeletek újra alkotása a megfelelő önkormányzati rendelet létrehozása érdekében.

Jelen előterjesztés keretében települési hulladékkal kapcsolatos önkormányzati rendeletet érintően sor kerül felülvizsgálatra, amelyet alábbiakban részletezünk:

A rendelet 2001. évi megalkotását követően 23 alkalommal kerül sor módosításra. A jelenlegi felülvizsgálattal a korábbi rendelet alapjait felhasználva új rendelet megalkotása indokolt.

***Tájékoztatás az előzetes hatásvizsgálat eredményéről:***

1. A jogszabály-tervezet hatásai:

**1.1. Társadalmi hatások:** Nincs

**1.2. Gazdasági, költségvetési hatás**: Új önkormányzati rendelet megalkotása költségvetési kiadással nem jár.

**1.3. Környezeti, egészségi következmények:** Új önkormányzati rendelet megalkotása környezeti, egészségi következménnyel nem jár.

**1.4. Adminisztratív terheket befolyásoló hatások:** Nemleges

**2. A jogszabály megalkotásának szükségessége, a jogalkotás elmaradásának várható következményei:** Új önkormányzati rendelet megalkotásával az önkormányzati rendelet megfelel a jogszabályszerkesztésről szóló 61/2019. (XII. 14.) IRM rendelet előírásainak.

3. **A jogszabály alkalmazásához szükséges személyi, szervezeti, tárgyi és pénzügyi feltételek:** Rendelkezésre állnak.

A Pénzügyi és Ügyrendi Bizottság az előterjesztést 2022. március 24-i ülésén megtárgyalta, és a 20/2022. (III. 24.) számú határozatában javasolja Zalaszentgrót Város Önkormányzata Képviselő-testületének a rendelet megalkotását.

A Gazdasági és Városfejlesztési Bizottság az előterjesztést 2022. március 24-i ülésén megtárgyalta, és a 17/2022. (III. 24.) számú határozatában javasolja Zalaszentgrót Város Önkormányzata Képviselő-testületének a rendelet megalkotását.

Kérem a T. Képviselő-testületet, hogy tárgyalja meg az előterjesztést és alkossa meg a települési hulladékkal kapcsolatos közszolgáltatásokról szóló önkormányzati rendelet.

Zalaszentgrót, 2022. március 28.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi követelményeknek megfelel.

|  |  |
| --- | --- |
|  | Dr. Simon Beáta  jegyző |

**Zalaszentgrót Város Önkormányzata Képviselő-testületének /2022. (IV. .) önkormányzati rendelete**

**A települési hulladékkal kapcsolatos közszolgáltatásról**

Zalaszentgrót Város Önkormányzatának Képviselő-testülete a hulladékról 2012. évi CLXXXV. törvény 35. §-ában és 88. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a települési hulladékkal kapcsolatos közszolgáltatásról a következőket rendeli el

*I. Fejezet*

*Általános rendelkezések*

**1. §**

(1) Zalaszentgrót Város Önkormányzata (a továbbiakban: Önkormányzat) a jelen rendeletben foglaltak szerint hulladékgazdálkodási közszolgáltatást szervez a települési hulladék rendszeres gyűjtésére, elszállítására, ártalmatlanítására és kezelésére, és ezen tevékenységek ellátásáról kötelező helyi közszolgáltatás útján gondoskodik.

(2) A közszolgáltatás célja a köztisztaság, a településtisztaság biztosítása, a közegészségügy, valamint az épített és természeti környezet védelme. A kötelező közszolgáltatásra vonatkozó rendelkezések célja a közszolgáltatás kiszámítható, folyamatos és biztonságos ellátása, a tevékenység ellenőrizhetősége.

(3) A települési hulladékkal kapcsolatos helyi közszolgáltatás Zalaszentgrót város (továbbiakban: település) mindenkori közigazgatási területére terjed ki.

(4) A település közigazgatási területén lévő valamennyi ingatlan birtokosa, tulajdonosa, vagyonkezelője, valamint a társasház és a lakásszövetkezet, aki (amely) a hulladékgazdálkodási közszolgáltatás igénybevételére köteles és akinek (amelynek) a közszolgáltató rendelkezésére áll (a továbbiakban: ingatlanhasználó) az ingatlanán keletkező települési hulladék gyűjtéséről és annak a begyűjtésére feljogosított és engedéllyel rendelkező hulladékkezelőnek történő átadásáról az e rendeletben meghatározott módon köteles gondoskodni.

(5) Tilos a hulladékot elhagyni, - a gyűjtés, a begyűjtés, lerakás szabályaitól eltérő módon – felhalmozni, ellenőrizetlen körülmények között elhelyezni, kezelni.

(6) A település közigazgatási területén, a kötelező települési szilárd hulladékgazdálkodási közszolgáltatás teljesítésére kizárólagosan jogosult, illetve kötelezett közszolgáltató a Zalai Közszolgáltató Nonprofit Kft. (székhely: 8900 Zalaegerszeg, Gasparich u. 26., továbbiakban: Szolgáltató) azzal, hogy a hulladékgazdálkodási közszolgáltatási szerződésben részletezett közszolgáltatás ellátásához a Közszolgáltató alvállalkozóként a közszolgáltatás teljes egészében, 100 %-os arányában a ZALAISPA Regionális Hulladékgazdálkodási és Környezetvédelmi Nonprofit Zrt.-t (székhely: 8798 Zalabér, 3096/12. hrsz.) veszi igénybe.

***Az Önkormányzat közszolgáltatással kapcsolatos feladatai***

**2. §**

(1) Az Önkormányzat az ingatlanhasználóknál keletkező települési hulladék kezelésére hulladékgazdálkodási közszolgáltatást szervez és tart fenn, melynek feladata e tekintetben különösen:

*a)* a város közigazgatási területén a helyi közszolgáltatás körébe tartozó települési hulladék rendszeres begyűjtésének, elszállításának és ártalmatlanításának megszervezése,

*b)* a közszolgáltatás ellátására Szolgáltató kiválasztása, a Szolgáltatóval szerződés megkötése,

*c)* gondoskodás a települési szilárd hulladék és a háztartásokban keletkező veszélyes hulladék elhelyezésére szolgáló hulladékudvar kialakításáról, fenntartásáról, üzemeltetéséről,

*d)* a települési szilárd hulladékkal kapcsolatos egyes jogszabályban meghatározott hatósági jogkör gyakorlása,

*e)* a közszolgáltatással összefüggő – egyéb jogszabályban nem rendezett – önkormányzati feladat- és hatáskör megállapítása.

(2) A közszolgáltatás a közszolgáltatás ellátására feljogosított Szolgáltató szállítóeszközéhez rendszeresített gyűjtőedényben, a közterületen vagy az ingatlanon összegyűjtött, és a Szolgáltató rendelkezésére bocsátott települési szilárd hulladék elhelyezés céljából történő rendszeres és a nem közművel összegyűjtött háztartási szennyvíz eseti megrendelés alapján történő elszállítására terjed ki.

***Az ingatlanhasználó kötelezettségei***

**3. §**

(1) Az ingatlanhasználó köteles az ingatlanán keletkező települési hulladékot az e rendeletben meghatározott módon és helyen gyűjteni. Alapvető kötelessége e tekintetben, hogy:

*a)* a települési hulladékot – különös tekintettel a hulladék további kezelésére – az elszállításra való átvételig gyűjtse, illetve tárolja,

*b)* az ingatlanán keletkező települési hulladék kezelésére az Önkormányzat által szervezett közszolgáltatást vegye igénybe, illetve a hulladékot a begyűjtésre e rendeletben feljogosított hulladékkezelőnek adja át, valamint a közszolgáltatási díjat kiegyenlítse,

*c)* a hulladék gyűjtése során megfelelő gondossággal járjon el annak érdekében, hogy a hulladék mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény – és állatvilágot ne károsítsa, a közrendet és a közbiztonságot ne zavarja,

*d)* az ingatlanán keletkező hulladék mennyiségét alacsony szinten tartsa.

(2) Az ingatlanhasználó köteles a Szolgáltatónak bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik, meg kell jelölnie egyben az ingatlanon keletkező rendszeres háztartási szilárd hulladék esetében az ingatlanban lakók számát.

(3) Az ingatlanhasználót nem terheli az (1) bekezdésben foglalt kötelezettség az olyan beépített, vagy beépítetlen ingatlana tekintetében, ahol senki sem tartózkodik és ahol hulladék sem keletkezik.

(4) Az az ingatlanhasználó, akinek ingatlanán települési szilárd hulladék keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a települési szilárd hulladékát a gazdálkodó szervezetnek az ingatlanon folytatott gazdasági tevékenysége során keletkezett települési szilárd hulladéktól elkülönítetten gyűjteni és arra közszolgáltatást igénybe venni, feltéve, hogy az ingatlanon keletkezett összes települési szilárd hulladékra nem a helyben szervezett kötelező közszolgáltatást veszi igénybe.

(5) Az ingatlan használója köteles a Közszolgáltatónak – a tény bekövetkeztétől számított 15 napon belül – bejelenteni, ha tulajdonos, bérlő vagy használó személyének változása vagy egyéb ok miatt a közszolgáltatás igénybevételére kötelezetté válik. A bejelentéshez a lakcímkártya bemutatása illetve amennyiben a változás átvezetése nem történt meg, az adásvételi szerződés vagy tulajdoni lap, bérleti szerződés másolata szükséges. A bejelentésben meg kell jelölnie, - az ingatlanon keletkező rendszeres háztartási hulladék mennyiségének becslése és a szükséges edényzet űrtartalma meghatározása érdekében:

*a)* az ingatlanon lakók (állandó vagy tartózkodási címmel rendelkezők) számát,

*b)* nem lakóingatlan esetében az elszállítandó hulladék egy ürítésre vonatkozó nagyságát.

(6) Az ingatlan használója köteles a Közszolgáltatónak – a tény bekövetkeztétől számított 15 napon belül - bejelenteni, ha megváltozott igényei vagy egyéb ok miatt az általa előfizetett darabszámú vagy méretű hulladékgyűjtő edénytől eltérő számú vagy méretű edényt kíván használni, és az edény beszerzéséről maga gondoskodott.

*II. Fejezet*

*A hulladékgazdálkodási helyi közszolgáltatás ellátásának rendje, a közszolgáltatás kötelező igénybevétele*

**4. §**

(1) Az ingatlanhasználó köteles a Szolgáltató által nyújtott közszolgáltatást igénybe venni.

(2) A helyi közszolgáltatás körében az ingatlanhasználó és a Szolgáltató közötti jogviszonyt a települési szilárd hulladékra vonatkozó közszolgáltatás esetében az a tény hozza létre, hogy a Szolgáltató az ingatlanhasználó számára a közszolgáltatást felajánlja, illetve a közszolgáltatás teljesítésére rendelkezésre áll.

(3) A közszolgáltatás teljesítésének feltételeiről a Szolgáltató az ingatlanhasználót írásban köteles értesíteni, vagy felhívás közzététele útján tájékoztatni. A szilárd hulladék begyűjtésének, elszállításának rendjét (gyakoriság, útvonal és időpont) – a keletkező hulladékmennyiségek figyelembevételével – a Szolgáltató köteles elkészíteni és arról az ingatlanhasználókat változás esetén is - értesíteni. A szilárd hulladékszállítás rendjét az Önkormányzat – a közszolgáltatóval egyeztetett módon hagyja jóvá.

(4) A közszolgáltatás teljesítésére vonatkozó szerződés tartalmi elemeire a jelen rendelet 6. §-ában foglaltakat kell alkalmazni.

(5) Amennyiben a települési szilárd hulladéknak nem minősülő hulladék – árusító, szolgáltató vagy egyéb gazdasági tevékenység folytán – közterületen keletkezik, a tevékenység végzésére kiadott közterület-használati engedély birtokosa köteles az Önkormányzatnak bejelenteni, hogy hulladékának kezeléséről hogyan gondoskodik. A közterület-használati engedély megadását az Önkormányzat az általa szervezett közszolgáltatás igénybevételéhez kötheti.

(6) A hulladékgazdálkodási helyi közszolgáltatás feltételeiben bekövetkezett változásokról a Szolgáltató az ingatlanhasználót – a változás bekövetkezte előtt – írásban értesíteni köteles.

***A hulladékgazdálkodási közszolgáltatás teljesítésére vonatkozó szerződés egyes tartalmi elemei***

**5. §**

(1) A települési szilárd hulladékkal kapcsolatos hulladékgazdálkodási helyi közszolgáltatás igénybevételéről szóló szerződésben meg kell határozni a szerződést kötő feleket, nevezetesen a Szolgáltatót és a Megrendelő ingatlanhasználót.

(2) A szerződésben meg kell jelölni:

*a)* a közszolgáltatás igénybevételének kezdő napját,

*b)* a teljesítés helyét,

*c)* a Megrendelő rendelkezésére álló gyűjtőedényt űrtartalom és darabszám szerint,

*d)* az ürítési gyakoriságot és az ürítés idejét napok szerint,

*e)* a Megrendelő tulajdonát vagy bérleményét képező lakásban lakó személyek számát.

(3) A szerződésben rendelkezni kell továbbá:

*a)* a gyűjtőedények használatának jogcíméről és módjáról,

*b)* a közszolgáltatási díjról és alkalmazásának feltételeiről,

*c)* a közszolgáltatás mértékét meghaladó, a Megrendelő igényei szerinti esetleges többletszolgáltatásról és annak díjáról,

*d)* a közszolgáltatási díj megfizetésének módjáról,

*e)* a szerződés módosításának, felmondásának feltételeiről,

*f)* az irányadó jogszabályok meghatározásáról.

***A hulladék gyűjtésére és elszállításra való átadására szolgáló gyűjtőedények rendelkezésre bocsátásával kapcsolatos jogok és kötelezettségek***

**6. §**

(1) Az ingatlanhasználó a települési szilárd hulladék gyűjtésére, illetve elszállítására a Szolgáltató szállítóeszközéhez rendszeresített gyűjtőedényt, valamint a – rendelkezésre álló gyűjtőedényzet űrtartalmát meghaladó mennyiségű alkalmi hulladék gyűjtésére – a Szolgáltató által rendelkezésre bocsátott és azonosító jellel ellátott más gyűjtőeszközt köteles igénybe venni. Az igénybeveendő gyűjtőedények felsorolását a jelen rendelet 1. melléklete tartalmazza.

(2) A helyi közszolgáltatás által ellátandó területre rendszeresített, szabványos gyűjtőedények típusát, minimális térfogatát, darabszámát és ürítésre való átadásának helyét a Szolgáltató az Önkormányzat egyetértésével állapítja meg a keletkezett hulladék mennyiség és az ürítési gyakoriság figyelembevételével.

(3) A hulladék ürítésének a szolgáltató által végzett minimális gyakorisága a város közigazgatási területén heti egy alkalom.

(4) A közszolgáltató által felajánlott gyűjtőedény egyedi ügyfél-azonosító jellel rendelkezik, amely alapján az ingatlanhasználó jogosult a szolgáltatás igénybevételére. A közszolgáltató az adott ingatlanhoz tartozó gyűjtőedény ürítésének tényét az azon elhelyezett egyedi azonosító jel alapján az ürítéskor elektronikus úton rögzíti.

***A hulladék gyűjtésére és elszállításra való átadására szolgáló gyűjtőedények elhelyezésével, használatával és kezelésével kapcsolatos kötelezettségek***

**7. §**

(1) Az ingatlanhasználó a gyűjtőedényeket az ingatlan területén belül köteles elhelyezni. Gyűjtőedényt közterületen tartósan elhelyezni – a társasházak kivételével – kizárólag az Önkormányzat közterület-használati engedélye alapján lehet.

(2) Az ingatlanhasználó köteles a gyűjtőedényeket a hulladék elszállítása céljából a Szolgáltató által megjelölt időpontban, a közterületen, a begyűjtést végző gépjárművel megközelíthető és ürítésre alkalmas helyen elhelyezni. A gyűjtőedényt legfeljebb a szállítási napot megelőző napon, 18 órától lehet kihelyezni a közterületre, kivéve a tartósan engedélyezett elhelyezést.

(3) A hulladék elszállítása céljából kihelyezett gyűjtőedény fedelének – a közterület szennyezésének elkerülése érdekében – lecsukott állapotban kell lennie. A hulladékot a gyűjtőedényben úgy kell elhelyezni, hogy az az edény mozgatásakor és ürítésekor ne szóródjon, valamint a gépi ürítést ne akadályozza.

(4) A közterületre kihelyezett gyűjtőedényből guberálni tilos. A kihelyezett gyűjtőedény nem akadályozhatja a jármű és gyalogos forgalmat és elhelyezése egyébként sem járhat baleset vagy károkozás veszélyének előidézésével.

**8. §**

(1) Az ingatlanhasználó köteles gondoskodni gyűjtőedények tisztántartásáról, fertőtlenítéséről, rendeltetésszerű használatáról, valamint környezetük tisztántartásáról.

(2) A szabályszerűen kihelyezett gyűjtőedények ürítése során esetlegesen keletkezett szennyeződés eltakarításáról a Szolgáltató köteles gondoskodni.

(3) A Szolgáltató tulajdonát képező, az ingatlanhasználó rendelkezésére bocsátott vagy általa bérbe vett és rendeltetésszerűen használt gyűjtőedények szükség szerinti javításáról, cseréjéről és esetleges pótlásáról az ingatlanhasználó bejelentése alapján a Szolgáltató köteles gondoskodni.

(4) Az ingatlanhasználó tulajdonát képező gyűjtőedények szükség szerinti javításáról, cseréjéről az ingatlanhasználó köteles gondoskodni.

(5) A gyűjtőedény rendeltetéstől eltérő használata, valamint eltűnése vagy megsemmisülése miatt keletkezett kárt az ingatlanhasználó köteles megtéríteni a Szolgáltatónak.

(6) A Szolgáltató kárát az ingatlanhasználó a kár bekövetkeztétől számított harminc napon belül köteles megtéríteni.

**9. §**

Tilos a gyűjtőedénybe folyékony, mérgező, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző személyek vagy más személyek életét, testi épségét, egészségét.

***A hulladék elhelyezésével, ártalmatlanításával, illetve hasznosításával kapcsolatos rendelkezések***

**10. §**

A települési szilárd hulladék elhelyezésére és ártalmatlanítására kijelölt hely a Nyugat-Balaton és Zala folyó medence nagytérségi települési szilárd hulladékai kezelésének korszerű megoldására létrehozott Önkormányzati Társulás – továbbiakban Társulás – tagjainak közös tulajdonában lévő, Zalabér-i 3096/10-12 hrsz-ú ingatlanon elhelyezkedő hulladékártalmatlanító létesítmény, melyet Közszolgáltató, az általa összegyűjtött és elszállított települési szilárd hulladék elhelyezése és ártalmatlanítása céljából köteles igénybe venni.

**11. §**

(1) A nem közművel összegyűjtött háztartási szennyvíz begyűjtése a vízgazdálkodásról szóló 1995. évi LVII. törvény 1. melléklet 37. pontjában meghatározott nem közművel összegyűjtött háztartási szennyvíz begyűjtésére vonatkozó, a háztartási szennyvíz átvételét, elszállítását és ártalmatlanítás céljából történő átadását magában foglaló közszolgáltatás. A közszolgáltatás Zalaszentgrót Város közigazgatási területére terjed ki.

(2) Az Önkormányzat közigazgatási területén a nem közművel összegyűjtött háztartási szennyvíz begyűjtésére, mint közszolgáltatás teljesítésére jogosult, illetve kötelezett közszolgáltató az Észak-zalai Víz-és Csatornamű Zrt. (8900 Zalaegerszeg, Balatoni u. 8.).

(3) A város közigazgatási területén a nem közművel összegyűjtött háztartási szennyvíz ártalmatlanítás céljából történő átadási helye a vízügyi hatóság által kijelölt szennyvíztisztító telep: Zalaszentgrót 10218 hrsz.-ú ingatlanon található szennyvíz ürítő hely.

(4) A Zalavíz Zrt. a nem közművel összegyűjtött háztartási szennyvíz begyűjtését és elszállítását egyedi megrendelés alapján végzi. A Zalavíz Zrt. a közszolgáltatás teljesítésének feltételeiről, valamint a közszolgáltatás feltételeiben bekövetkezett változásokról az ingatlanhasználót – a változás bekövetkezése előtt 30 nappal – felhívás közzétételével köteles tájékoztatni.

(5) A nem közművel összegyűjtött háztartási szennyvíz elszállítását a közszolgáltatással érintett ingatlanhasználók kizárólag e rendelet 12. § (2) bekezdésében meghatározott közszolgáltatótól rendelhetik meg.

(6) Az ingatlanhasználó köteles a nem közművel összegyűjtött háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény-, és állatvilágot ne károsítsa.

(7) Az ingatlanhasználó köteles biztosítani az egyedi zárt szennyvíztároló megközelíthetőségét a szállítójármű számára oly módon, hogy az elláthassa feladatát.

(8) Az ingatlanhasználó köteles a rendelet 2. mellékletében meghatározott közszolgáltatási díjat a Zalavíz Zrt. részére megfizetni. A közszolgáltatás körében az ingatlanhasználó és a Zalavíz Zrt. közötti jogviszonyt a közszolgáltatás esetében az a tény hozza létre, hogy a Zalavíz Zrt. az ingatlanhasználó számára a közszolgáltatást felajánlja, és a közszolgáltatás teljesítésére rendelkezésre áll.

(9) Az ingatlanhasználónak a közszolgáltatás igénybevételéért kéttényezős közszolgáltatási díjat kell fizetnie. A közszolgáltatási díj legmagasabb díját a 2. melléklet tartalmazza.

(10) Az ingatlan tulajdonosa a közszolgáltatásért fizetendő ürítési díjat a 2. melléklet szerinti egységnyi díjtétel és az elszállított mennyiség szorzata alapján köteles megfizetni. Az ingatlanhasználó köteles a közszolgáltatási díjat alkalmanként, a nem közművel összegyűjtött háztartási szennyvíz begyűjtésével egyidejűleg, a Zalavíz Zrt. által helyben kiállított számla alapján a helyszínen megfizetni.

(11) A Zalavíz Zrt. köteles gondoskodni a szolgáltatás időtartama alatt a közszolgáltatást igénybevevők számára ügyfélszolgálat és tájékoztatási rendszer kiépítéséről.

(12) A személyes adatok kezelése során a közszolgáltató köteles a mindenkor hatályos, adatkezelésre vonatkozó jogszabályok rendelkezéseit maradéktalanul megtartani. Az adatkezelés és az adatvédelmi követelmények megszegése esetén a mindenkor hatályos, vonatkozó jogszabályok rendelkezései az irányadók. A Zalavíz Zrt. és az ingatlanhasználó köteles eleget tenni a nem közművel összegyűjtött szennyvíz vonatkozásában a környezetvédelmi és vízügyi jogszabályokban meghatározott bejelentési, nyilvántartási és adatszolgáltatási kötelezettségeknek.

(13) A Zalavíz Zrt. a közszolgáltatás ellátásával összefüggésben, kizárólag a közszolgáltatást igénybe vevő személyek nyilvántartása érdekében, a közszolgáltatás igénybevételének időtartama alatt jogosult a közszolgáltatást igénybe vevő ingatlanhasználó adatai közül a családi és utónevét, vagy közhiteles nyilvántartás szerinti nevét; lakóhely, tartózkodási és értesítési hely címét, vagy székhelyének, telephelyének címét, továbbá adóazonosító jelét, vagy adószámát kezelni.

***A lomtalanítás alá tartozó alkalmi háztartási szilárd hulladékra vonatkozó külön rendelkezések***

**12. §**

(1) A lomtalanítás alá tartozó alkalmi háztartási szilárd hulladékra nézve a lomtalanítás megszervezéséről és lebonyolításáról az Önkormányzat és a Közszolgáltató közösen gondoskodik.

(2) A hulladék elszállítását, ártalmatlanítását, illetve hasznosítását a Közszolgáltató végzi.

(3) A hulladékot az ingatlanhasználó a Közszolgáltató által előzetesen megjelölt időpontban helyezheti ki elszállítás céljából arra helyre, amelyet a Szolgáltató megjelölt.

(4) Az elszállítandó hulladékot úgy kell elhelyezni a közterületen, hogy az a jármű és gyalogos forgalmat ne akadályozza, a zöldterületeket és a növényzetet ne károsítsa, illetve ne járjon baleset vagy károkozás veszélyének előidézésével.

***A hulladékgazdálkodási közszolgáltatási díj***

**13. §**

(1) A hulladékgazdálkodási közszolgáltatás egységnyi díját a hulladékgazdálkodási közszolgáltatási díj megállapításáért felelős miniszter rendeletben állapítja meg.

(2) A közszolgáltatási díj megfizetésére az ingatlanhasználó köteles, aki a jelen rendeletben foglaltak szerint a hulladékgazdálkodási közszolgáltatás igénybevételére köteles.

(3) A közszolgáltatási díjat az ingatlanhasználó a Nemzeti Hulladékgazdálkodási Koordináló és Vagyonkezelő Zrt. részére – a teljesített közszolgáltatás alapján, számla ellenében – utólag köteles megfizetni. A Nemzeti Hulladékgazdálkodási Koordináló és Vagyonkezelő Zrt. a szilárd hulladék közszolgáltatási díjat negyedévente utólag állít ki számlát 15 napos fizetési határidővel.

(4) A közszolgáltatási díj megfizethető csekken, átutalással, vagy a jogszabályban meghatározott egyéb módon a Nemzeti Hulladékgazdálkodási Koordináló és Vagyonkezelő Zrt. részére.

(5) Késedelmes díjfizetés esetében a Nemzeti Hulladékgazdálkodási Koordináló és Vagyonkezelő Zrt. jogosult késedelmi kamat felszámítására.

(6) A Zalavíz Zrt. a nem közművel összegyűjtött háztartási szennyvíz begyűjtésére vonatkozó közszolgáltatási díjat a megrendelés teljesítésekor számlázza.

*III. Fejezet*

*A települési szilárd hulladékot érintő közszolgáltatásra vonatkozó külön szabályok*

**14. §**

(1) Gazdálkodó szervezet akkor köteles a közszolgáltatás igénybevételére, ha a gazdasági tevékenységével összefüggésben keletkezett települési szilárd hulladékának kezeléséről:

*a)* a Ht. 31. §-ában foglaltaknak megfelelően nem gondoskodik, vagy

*b)* a közszolgáltatás keretében nyújtott települési hulladékkezelés a környezetvédelmi felügyelőség által igazoltan – környezeti szempontból a Ht. 31. §-ában meghatározottaknál lényegesen kedvezőbb megoldással történik. A környezetvédelmi felügyelőség eljárását az köteles kezdeményezni, aki a közszolgáltatást nem kívánja igénybe venni. Az eljárás jogerős befejezéséig a közszolgáltatás igénybevétele kötelező.

(2) Azok a gazdálkodó szervezetek, amelyek a környezetvédelmi felügyelőség által engedélyezett – települési szilárd hulladék ártalmatlanítására alkalmas hulladékkezelési berendezéssel, létesítménnyel rendelkeznek, a jelen rendelet 4. §. (1) bekezdése szerinti kötelezettségek alól mentesülnek, ha a tevékenységük során képződött települési szilárd hulladékuk ártalmatlanításáról ezekben a berendezésekben, létesítményekben gondoskodnak.

(3) Azok a gazdálkodó szervezetek, amelyek a kötelező közszolgáltatást nem veszik igénybe, a külön jogszabályokban meghatározott módon és tartalommal kötelesek a tevékenységük során keletkező hulladék mennyiségét és összetételét fajtánként nyilvántartani, az általuk végzett kezelésről, a kezelt és a kezelés eredményéből származó hulladékokról nyilvántartási, a kezelőlétesítmények működéséről üzemi naplót vezetni, és ezekről a hatóságoknak bejelentést tenni. A gazdálkodó szervezetek a közszolgáltatás körébe nem tartozó hulladékuk mennyiségéről, összetételéről keletkezésének forrásáról és kezelésének módjáról kötelesek az Önkormányzatot tájékoztatni. Ha a gazdálkodó szervezet e tájékoztatási kötelezettségét elmulasztja, a közszolgáltatást köteles igénybe venni.

*IV. Fejezet*

*A hulladékgazdálkodási helyi közszolgáltatás alá nem tartozó települési szilárd hulladékkal kapcsolatos tevékenység ellátásának rendjére vonatkozó előírások*

**15. §**

(1) A hulladékgazdálkodási közszolgáltatás az ingatlanon folytatott ipari, kereskedelmi, szolgáltató és egyéb gazdasági tevékenység, valamint a közintézmények működése során keletkezett hulladékra nem terjed ki. Ezen hulladékfajták esetében az ingatlanhasználónak a Ht. 31. § (1) bekezdésében megjelölt, a hulladék termelőjére és birtokosára vonatkozó szabályok szerint kell eljárnia.

(2) A hulladék termelője, birtokosa a tevékenysége gyakorlása során keletkező, vagy más módon a birtokába kerülő hulladékot köteles gyűjteni, továbbá az ártalmatlanításáról vagy a hasznosításáról gondoskodni.

(3) Az ártalmatlanításra vagy hasznosításra vonatkozó kötelezettségét a hulladék termelője, birtokosa:

*a)* jogszabályokban meghatározott feltételeknek megfelelő ártalmatlanító vagy hasznosító eljárás, berendezés, létesítmény alkalmazásával saját maga teljesíti, vagy

*b)* az erre feljogosított és engedéllyel rendelkező hulladékkezelőnek történő átadással, a kezelés költségeinek megfizetésével teljesíti.

(4) Az (1) bekezdésben megjelölt hulladékot környezetvédelmi hatósági engedéllyel rendelkező ártalmatlanítóhelyre vagy hasznosítóhelyre a hulladék termelője, birtokosa külön engedély nélkül maga is elszállíthatja. Amennyiben a hulladékot jellege vagy összetétele miatt az egyéb ártalmatlanítóhely nem veheti át, annak elhelyezésére a kijelölt ártalmatlanítóhelyet kell igénybe venni.

(5) A hulladék elszállításához egyebekben hulladékszállítási tevékenységre a Szolgáltatón kívüli, környezetvédelmi hatósági engedéllyel rendelkező gazdálkodó szervezetet is igénybe lehet venni.

(6) A hulladék elszállítása során olyan gondossággal kell eljárni, hogy a hulladék a szállítójárműbe történő ürítésekor, illetve a szállítás folyamán ne szóródjon és más környezetterhelést, ne idézzen elő. Szállításból eredő szennyeződés esetén a hulladék eltakarításáról, a terület szennyeződés-mentesítéséről, valamint az eredeti környezeti állapot helyreállításáról a hulladék termelője, birtokosa, illetve az ingatlanhasználó köteles gondoskodni.

(7) Gazdálkodó szervezet igénybevétele mellett történő szállítás esetén a gazdálkodó szervezet, saját szállítás esetén pedig a hulladék termelője, birtokosa, illetve az ingatlanhasználó az átvett, illetve átadott hulladék mennyiségét és összetételét – a külön jogszabályokban meghatározott módon és tartalommal – köteles fajtánként nyilvántartani és erről a hatóságoknak bejelentést tenni.

(8) A (7) bekezdésben előírt kötelezettség – a külön jogszabályokban meghatározottak szerint – mind a kijelölt ártalmatlanítóhely üzemeltetőjét, mind pedig az egyéb ártalmatlanítóhely tulajdonosát (üzemeltetőjét, használóját) is terheli.

(9) Ha a hulladék termelője, birtokosa a hulladékot saját maga a kijelölt ártalmatlanítóhelyre szállítja, a hulladék átadásával egyidejűleg, számla ellenében díjat köteles fizetni az üzemeltető részére.

**16. §**

(1) Ha az ingatlanhasználó a közszolgáltatás alá nem tartozó hulladék elszállításával a Szolgáltatót bízza meg, a megrendelés és a szolgáltatás feltételeiben történő megállapodásuk alapján a Szolgáltató a megjelölt időpontra vagy időtartamra a megjelölt mennyiségű és összetételű hulladéknak megfelelő gyűjtőedényt az ingatlanhasználó rendelkezésére bocsátja, a hulladék elszállítását elvégzi és gondoskodik a kijelölt ártalmatlanítóhelyen történő elhelyezéséről.

(2) Az ingatlanhasználó a Szolgáltató részére a megállapodásban kikötött díjat köteles megfizetni.

**17. §**

(1) A közszolgáltatás alá nem tartozó hulladék szállítása esetében a hulladék termelője, birtokosa illetve az általa szállításra igénybe vett gazdálkodó szervezet köteles a közterület tisztántartására vonatkozó jogszabályok szerint eljárni.

(2) A hulladék termelője, birtokosa köteles gondoskodni a közterület-használati engedély megszerzéséről, ha a hulladék összegyűjtésére szolgáló konténer a közterületen 24 órát meghaladó időtartamra kerül kihelyezésre. Köteles gondoskodni továbbá a konténer környezetének folyamatos tisztántartásáról, a konténer telítődése esetén annak haladéktalan elszállíttatásáról.

(3) A szállítást végző gazdálkodó szervezet konténert közterületen a közúti és a gyalogos forgalom biztonságát nem veszélyeztető módon, az alábbi előírások megtartásával helyezhet ki:

*a)* tömegközlekedési útvonalon, amennyiben a konténer kihelyezése csak a közúti forgalom zavarásával oldható meg, konténer kizárólag folyamatos rakodás idejére helyezhető ki, a szállító jármű helyszínen tartásával annak érdekében, hogy az elszállítás a telítődéskor haladéktalanul megtörténhessen;

*b)* egyéb útvonalon a konténert, a telítődést követő 8 órán belül el kell szállítani.

(4) Közterületre kihelyezett konténeren el nem távolítható módon, jól láthatóan fel kell tüntetni a hulladék termelőjének, birtokosának, illetve a szállításra igénybe vett gazdálkodó szervezetnek nevét, cégnevét, címét, telefonszámát és a konténer azonosító számát.

*V. Fejezet*

*A közszolgáltatás szüneteltetésre, illetve az üdülőingatlanokra és időlegesen használt ingatlanokra vonatkozó szabályok*

**18. §**

(1) Szüneteltethető a települési hulladékhoz kapcsolódó hulladékgazdálkodási közszolgáltatás kötelező igénybevétele azokon az ingatlanokon, amelyekben hatóság, vagy közműszolgáltató által kiállított irattal bizonyíthatóan legalább 30 napig senki sem tartózkodik, s emiatt azokon települési hulladék nem keletkezik.

(2) Az ingatlan tulajdonosa, vagy az ingatlant egyéb jogcímen használó (a továbbiakban együtt: ingatlan használója) a közszolgáltatás igénybevételének szünetelésére vonatkozó igényét az igényt megalapozó iratok csatolásával együtt a szünetelés kívánt kezdő időpontja előtt legalább 5 nappal köteles írásban bejelenteni a Közszolgáltatónak.

(3) A szünetelés időtartama alatt hulladékot kihelyezni tilos.

(4) Ha a szüneteltetés (1) bekezdés szerinti feltételében változás következik be, az ingatlan használója a Közszolgáltatónak haladéktalanul írásban köteles azt bejelenteni, és a közszolgáltatást a továbbiakban igénybe venni.

**19. §**

(1) Az üdülőingatlan, illetve az időlegesen használt ingatlan (a továbbiakban együtt: időlegesen használt ingatlan) esetében az Önkormányzat a használati szezon időtartamát hónapokban állapítja meg. Az időlegesen használt ingatlan használója a használati szezon idejére kötelesek díjfizetésre.

(2) Az ingatlan használója által bemutatott iratok ellenében a Zalaszentgróti Közös Önkormányzati Hivatal igazolja az ingatlan időlegesen használt voltát, amennyiben az nem áll az ingatlan használójának tényleges lakáscélú használatában.

(3) Magánszemély számára az a lakóingatlan szolgál ténylegesen, életvitelszerűen lakóhelyéül:

*a)* ahonnan életét szervezi,

*b)* ahol a magánszemély az életviteléhez szükséges tevékenységeket legjellemzőbben folytatja,

*c)* amely családi élete helyszínéül szolgál,

*d)* amely vonatkozásában közüzemi szolgáltatásokat vesz igénybe,

*e)* amely elsődleges elérhetőségi címeként jelenik meg a hatóságoknál, közműszolgáltatóknál.

*VI. Fejezet*

*Adatszolgáltatás*

**20. §**

A Nemzeti Hulladékgazdálkodási Koordináló és Vagyonkezelő Zrt. a jelen rendeletben és egyéb jogszabályokban foglalt feladatkörének gyakorlásához szükséges valamennyi adatot és információt írásban igényelheti az önkormányzattól, amely az adatszolgáltatásra vonatkozó kérelemnek a jogszabályban előírt határidőn belül köteles eleget tenni.

**21. §**

Hatályát veszti a Zalaszentgrót Város Önkormányzatának a települési hulladékkal kapcsolatos közszolgáltatásról szóló 21/2001 (XII. 27.) önkormányzati rendelet.

**22. §**

Ez a rendelet a kihirdetését követő napon lép hatályba.

*1. melléklet*

**A települési szilárd hulladék gyűjtéséhez igénybe vehető gyűjtőedények.**

1. Családi házaknál:

1.1. a családok – természetes személy ingatlanhasználók – esetében 80, 110, illetve 120 literes űrtartalmú konténerek,

1.2. a lakóingatlant egyedül és életvitelszerűen használó természetes személy ingatlanhasználók esetében 110, illetve 60 literes űrtartalmú konténerek,

Azok az egyszemélyes háztartások, amelyek már 2001. január 1-je előtt rendelkeztek 110 literes űrtartalmú gyűjtőedénnyel, továbbra is használhatják, de a Szolgáltató csak 60 literes gyűjtőedényre számlázza a hulladékgazdálkodási közszolgáltatási díjat.

2. Társasházaknál olyan konténereket kell elhelyezni, hogy lakásonként az I. pont szerinti űrtartalom biztosított legyen, tehát 140; 770, illetve 1100 literes űrtartalmú konténerek igénybevétele valósulhat meg.

*2. melléklet*

**A hulladékgazdálkodási közszolgáltatások egységnyi díjai**

1. **Lakossági (természetes személy ingatlanhasználó esetén):**

1.1. Nem közművel összegyűjtött háztartási szennyvíz begyűjtésének alapdíja: 926,- Ft/alkalom;

1.2. Nem közművel összegyűjtött háztartási szennyvíz begyűjtésének ürítési díja: 1.395,8,- Ft/m³

A díjak az ÁFA összegét nem tartalmazzák.

2. **Nem lakossági (egyéb, nem természetes személy ingatlanhasználó esetén):**

2.1. Nem közművel összegyűjtött háztartási szennyvíz begyűjtésének alapdíja: 1.570,- Ft/alkalom;

2.2. Nem közművel összegyűjtött háztartási szennyvíz begyűjtésének ürítési díja: 1.700,- Ft/m³

A díjak az ÁFA összegét nem tartalmazzák.

Általános indokolás

Zalaszentgrót Város Önkormányzatának Képviselő-testülete a hulladékról 2012. évi CLXXXV. törvény rendelkezéseire figyelemmel alkotja meg a települési hulladékokra vonatkozó önkormányzati rendeletét. A rendeletben részletesen szabályozásra kerül a törvény 35. §-ában és 88. § (4) bekezdésében kapott felhatalmazás alapján

a) az önkormányzati hulladékgazdálkodási közfeladat tartalma, a közszolgáltatási terület határai az Országos Hulladékgazdálkodási Közszolgáltatási Tervben foglaltakkal összhangban;

b) a közszolgáltató tagjai, illetve a közszolgáltatói alvállalkozó által végzett hulladékgazdálkodási tevékenység, továbbá a tagoknak, illetve a közszolgáltatói alvállalkozónak a közszolgáltatás egészéhez viszonyított aránya, ha a közszolgáltatást a közszolgáltató több tagja, illetve közszolgáltatói alvállalkozó végzi;

c) az önkormányzati hulladékgazdálkodási közfeladat ellátásának rendje és módja, a közszolgáltató és az ingatlanhasználó ezzel összefüggő jogai és kötelezettségei, valamint a hulladékgazdálkodási közszolgáltatási szerződés egyes tartalmi elemei;

d) az önkormányzati hulladékgazdálkodási közfeladat igénybevételének miniszteri rendeletben nem szabályozott módja és feltételei;

e) az ingatlanhasználót terhelő, miniszteri rendeletben nem szabályozott díjfizetési kötelezettség, megfizetésének rendje, az esetleges kedvezmények, továbbá az ingatlanhasználó részéről történő szüneteltetés esetei;

f) az üdülőingatlanokra vonatkozó sajátos szabályok;

g) a hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség, valamint ügyfélszolgálati feladatok ellátásához szükséges személyes adatok (a természetes személyazonosító adatok, valamint a lakcím) kezelésére vonatkozó rendelkezések;

h) az elhagyott hulladék felszámolásához szükséges helyi intézkedések köre.

Részletes indokolás

**Az 1. §-hoz**

A rendelet rögzíti önkormányzat hulladékgazdálkodási közszolgáltatást szervezésének kötelezettségét és célját, a rendelet területi hatályát és a közszolgáltatást végző vállalkozó és alvállalkozó nevesítését. A rendelet külön rögzíti a település közigazgatási területén lévő valamennyi ingatlan birtokosa, tulajdonosa, vagyonkezelője, valamint a társasház és a lakásszövetkezet vonatkozásában a kötelező közszolgáltatás igénybevételének kötelezettségét.

**A 2. §-hoz**

A kötelező közszolgáltatást tartalmát határozza meg.

**A 3. §-hoz és a 4. §-hoz**

A kommunális hulladék gyűjtésére és a közszolgáltatás keretében történő elszállítására vonatkozó részletszabályokat határozza meg. Az ingatlanhasználó kötelezettségeit határozza meg a hulladék megfelelő kezelése és szolgáltatást végző vállalkozás részére történő átadásának szabályrendszerével. A hulladékgazdálkodási helyi közszolgáltatás ellátásának rendjét, a közszolgáltatás kötelező igénybevételének szabályait részletezi.

**Az 5. §-hoz**

A hulladékgazdálkodási közszolgáltatás teljesítésére vonatkozó szerződés egyes tartalmi elemeit határozza meg.

**A 6. §-hoz**

A hulladék gyűjtésére és elszállításra való átadására szolgáló gyűjtőedények rendelkezésre bocsátásával

kapcsolatos jogokat és kötelezettségeket határozza meg.

**A 7–9. §-hoz**

A hulladék gyűjtésére és elszállításra való átadására szolgáló gyűjtőedények elhelyezésével, használatával és kezelésével kapcsolatos kötelezettségek részletszabályait határozza meg.

**A 10. §-hoz és a 11. §-hoz**

A hulladék elhelyezésével, ártalmatlanításával, illetve hasznosításával kapcsolatos rendelkezéseket határozza meg.

**A 12. §-hoz**

A lomtalanítás alá tartozó alkalmi háztartási szilárd hulladékra vonatkozó külön rendelkezések szabályait részletezi.

**A 13. §-hoz**

A hulladékgazdálkodási közszolgáltatási díjra vonatkozóan tartalmaz rendelkezéseket.

**A 14. §-hoz**

A települési szilárd hulladékot érintő közszolgáltatásra vonatkozó sajátos szabályokat tartalamaz.

**A 15–17. §-hoz**

A hulladékgazdálkodási helyi közszolgáltatás alá nem tartozó települési szilárd hulladékkal kapcsolatos tevékenység ellátásának rendjére vonatkozó előírásokat pontosítja.

**A 18. §-hoz és a 19. §-hoz**

A közszolgáltatás szüneteltetésre, illetve az üdülőingatlanokra és időlegesen használt ingatlanokra vonatkozó speciális szabályok rögzíti.

**A 20. §-hoz**

A kötelező közszolgáltatásra vonatkozó adatszolgáltatásra vonatkozóan tartalmaz rendelkezést.

**A 21. §-hoz**

Aa települési hulladékkal kapcsolatos közszolgáltatásról szóló 21/2001 (XII. 27.) önkormányzati rendelet hatályon kívül helyezéséről rendelkezik.

**A 22. §-hoz**

A rendelet hatályba lépéséről rendelkezik.