Szám: 1-3/2022.

2. sz. napirend pont

***Előterjesztés***

***Zalaszentgrót Város Önkormányzata Képviselő-testületének***

***2022. március 31-i rendes, nyilvános ülésére***

**Tárgy:** A személyes gondoskodást nyújtó szociális ellátások térítési díjairól szóló önkormányzati rendelet felülvizsgálata

**Tisztelt Képviselő-testület!**

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 86. § (1) bekezdése alapján *„A települési önkormányzat köteles biztosítani*

1. *a családsegítést, ha polgármesteri hivatalt működtet vagy a közös önkormányzati hivatal székhelye a településen van,*
2. *étkeztetést,*
3. *házi segítségnyújtást,*
4. *állandó lakosainak számától függően a (2) bekezdés szerinti szociális szolgáltatásokat,*
5. *az a)-d) pontban nem említett szociális szolgáltatásokhoz való hozzáférést.”*

Az Sztv. 86. § (2) bekezdés b) pontja értelmében „*Az a települési önkormányzat, amelyiknek területén háromezer főnél több állandó lakos él, az a) pont szerinti alapszolgáltatást és idősek nappali ellátását köteles biztosítani.”*

Zalaszentgrót Város Önkormányzata – mint a Zalaszentgróti Közös Önkormányzati Hivatal székhely települése – az étkeztetésen és a házi segítségnyújtáson kívül köteles biztosítani a családsegítést is, továbbáZalaszentgrót állandó lakosságszáma (a 2022. január 1-jei adatok szerint 6.268 fő) alapján – mint 3.000 főnél több állandó lakossal rendelkező települési önkormányzat – köteles biztosítani az idősek nappali ellátását is.

A Zalaszentgrót és Környező Települések Intézményfenntartó Társulása a fentiekben hivatkozott feladatok közös ellátására létesült, amelynek értelmében a Társulás által fenntartott Zalaszentgróti Szociális, Család- és Gyermekjóléti Központ teljesítési kötelezettséggel végez család- és gyermekjóléti szolgáltatást, valamint szociális ellátást bentlakás nélkül, továbbá működteti a család- és gyermekjóléti központot a Társulási Tanácsnak Zalaszentgrót Város Önkormányzatával kötött ellátási szerződés alapján a Zalaszentgróti járás közigazgatási területén.

A térítési díjfizetéssel érintett személyes gondoskodást nyújtó szociális ellátások tekintetében az intézmény működési területe:

* a szociális étkeztetés tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Kallósd, Sénye és Tekenye községek közigazgatási területe;
* a házi segítségnyújtás tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területe;
* az idősek nappali ellátása tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Kallósd, Sénye és Tekenye községek közigazgatási területe.

Az Sztv. 92. § (1) bekezdés b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban megjelölt székhely szerinti vagy az erre kijelölt települési önkormányzat a társulási megállapodásban meghatározottak szerint rendeletet alkot.

A Zalaszentgrót és Környező Települések Intézményfenntartó Társulása Társulási Megállapodásának 7. pontja alapján a Társulási Megállapodás tárgyát képező, a Társulás által fenntartott intézmény által biztosított szolgáltatások és ellátások, azok igénybevétele, valamint a fizetendő térítési díjak tárgyában az Sztv. 92. § (1) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdése alapján a Magyarország helyi önkormányzatairól szóló 2011. évi CLXXXIX. törvényben meghatározottak szerinti önkormányzati rendelet megalkotására kijelölt önkormányzat a gesztor önkormányzat, azaz a közös feladatok ellátásával megbízott és az intézmény felügyeletét ellátó önkormányzat, nevezetesen Zalaszentgrót Város Önkormányzata.

Az Sztv. 115. § (1) bekezdésében foglaltak alapján a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díjat integrált intézmény esetében szolgáltatásonként külön kell meghatározni, az önköltség számítása során a közös költségelemeket a szolgáltatásonkénti közvetlen költségek arányában kell megosztani.

Zalaszentgrót Város Önkormányzata Képviselő-testületének az 5/2009. (III. 24.) számú önkormányzati rendelete tartalmazza a személyes gondoskodást nyújtó szociális ellátások térítési díjaira vonatkozó rendelkezéseket. Mindazonáltal az alábbi indokokból kifolyólag szükségessé vált az önkormányzati rendelet felülvizsgálata, amelyet alábbiakban részletezünk:

A Kormány 1612/2019. (X. 24.) és 1524/2020. (VIII. 14.) határozatai értelmében az Igazságügyi Minisztérium révén a Magyar Közlöny Lap- és Könyvkiadó Kft. és a Miniszterelnökség Hatósági Ügyekért Felelő Helyettes Államtitkárságával együttműködve bevezetésre került az Integrált Jogalkotási Rendszer (a továbbiakban: IJR) a minőségi jogalkotás folyamatának magasabb szintű kiszolgálása, a jogalkotási folyamatokhoz kapcsolódóan az adminisztratív terhek csökkentése, valamint a hivatali szervek közötti folyamatok elektronikus támogatása érdekében. Az IJR LocLex alrendszerében került kifejlesztésre a helyi jogalkotás keretében megalkotásra kerülő önkormányzati rendeletek és indokolások megszerkesztésének és a Nemzeti Jogszabálytár (a továbbiakban: NJT) felületén történő publikálásának lehetősége. A LocLex rendszer 2021. április 1-jei éles üzemű bevezetését követően az önkormányzati rendeletek kodifikálása, új és módosító rendeletek szerkesztése és az NJT felületen történő közzététele kizárólag az IJR LocLex alrendszerben valósítható meg. A LocLex rendszerben történő módosító rendeletek előállításához elsősorban a rendszer bevezetése előtt született korábbi rendeletek szövegszerű felvitele és publikálása szükséges. Ezeket a feladatokat elsősorban az érintett rendeletek módosításának szükségessége esetén végezte el a hivatal, amelynek során az elmúlt időszak tapasztalatai alapján elmondható, hogy számos közzétételt gátló, illetve rendszerben figyelmeztető szerkesztési hibákat jelzett a rendszer. További hiányossága egyelőre a rendszernek, hogy a módosító rendetek előállítása megvalósítható a rendszerben, azonban az egységes rendeletek legenerálását még nem biztosítja a LocLex, azaz továbbra is külön szerkesztési munkát kell elvégezni a kollégáknak, ez a hiányosság pedig jelentősen megnehezíti a jogalkotás folyamatát. A rendszer által korábbi rendeletekben generált szerkesztési hibák fennmaradása okán sok esetben a módosító rendeletek megszerkesztését sem lehet megvalósítani. A fentiek alapján szükséges a szóban forgó önkormányzati rendelet felülvizsgálata, ennek keretében pedig a viszonylag régen megalkotott és számos módosítással érintett önkormányzati rendelet hatályon kívül helyezése mellett egy új önkormányzati rendelet alkotása.

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 2. § (1) bekezdése alapján a fenntartó a személyes gondoskodás körébe tartozó szociális ellátásért intézményi térítési díjat állapít meg, amelyet az [Sztv.-ben](https://www.optijus.hu/optijus/lawtext/99300003.TV/tvalid/2020.1.1./tsid/), e Korm. rendeletben, a fenntartó önkormányzatok rendeletében, valamint az [Sztv. 94/C. §-a](https://www.optijus.hu/optijus/lawtext/99300003.TV#sidlawrefP(94/C)) szerinti megállapodásban foglaltak szerint kell megfizetni. A 29/1993. (II. 17.) Korm. rendelet 2. §-a előírja, hogy az intézményi térítési díjat

* étkeztetés esetén ellátási napra,
* házi segítségnyújtás esetén gondozási órára,
* nappali ellátás esetén ellátási napra

vetítve kell meghatározni.

Az intézményi térítési díjat az 1 és 2 forintos címletű érmék bevonása következtében szükséges kerekítés szabályairól szóló [2008. évi III. törvény 2. §-ának](https://www.optijus.hu/optijus/lawtext/A0800003.TV/tvalid/2020.1.1./tsid/lawrefP(2)) megfelelő módon kerekítve kell meghatározni.

A rendelet-tervezet – az 5/2009. (III. 24.) számú önkormányzati rendelet koncepcióját megőrizve – a továbbiakban is négy jövedelemsávot rögzít a szociális étkeztetésre vonatkozóan a jövedelemnek az öregségi nyugdíjminimum meghatározott %-ához viszonyított nagysága szerint, amelynek alapján az öregségi nyugdíjminimum mértékét 400 %-ban meghaladó jövedelemmel bíró ellátottak kötelesek a teljes árú intézményi térítési díj megfizetésére:

|  |
| --- |
| **Jövedelem nyugdíjminimum %-ához viszonyított nagysága** |
| Jövedelem < öregségi nyugdíjminimum 200 %-a |
| Jövedelem = öregségi nyugdíjminimum 200-300 %-a |
| Jövedelem = öregségi nyugdíjminimum 300-400 %-a |
| Jövedelem > öregségi nyugdíjminimum 400 %-a |

A veszélyhelyzettel összefüggő átmeneti szabályokról szóló 2021. évi XCIX. törvény 147. § (1) bekezdés b) pont ba) alpontja értelmében a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII.18.) Korm. rendelet hatálybalépésének napjától (azaz 2020. december 19-től) **2022. június 30. napjáig** – meghatározott kivételekkel – **a helyi önkormányzat által fenntartott költségvetési szerv által nyújtott szolgáltatásért, végzett tevékenységéért megállapított díj mértéke nem lehet magasabb, mint az ugyanazon díjnak a 603/2020. (XII. 18.) Korm. rendelet hatálybalépését megelőző napon hatályos és alkalmazandó mértéke**. A 2021. évi XCIX. törvény 147. § (2) bekezdése alapján az (1) bekezdés szerinti szervezet a 603/2020. (XII. 18.) Korm. rendelet hatálybalépésének napjától már megállapított új díjat nem vezethet be, 2022. június 30. napjáig új díjat nem állapíthat meg, meglévő díjat új kötelezetti körre nem terjeszthet ki.

A fentiek alapján a jelenleg alkalmazandó térítési díjak mértéke 2022. június 30. napjáig nem emelhető, ugyanakkor az Sztv. 115. § (1) bekezdésében foglaltak törvényi előírást figyelembe véve – miszerint a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg – 2022. április 1-jéig szükséges az intézményi térítési díjról fenntartói döntést hozni, amely 2022. június 30-ig változatlan összegben kerül megállapításra.

|  |  |
| --- | --- |
| **A személyes gondoskodás körébe tartozó ellátások** | **2022. 04. 01. –**  **2022. 06. 30.** |
| **Házi segítségnyújtás** | 190,-Ft /  gondozási óra |
| **Étkeztetés** |  |
| Jövedelem < öregségi nyugdíjminimum 200 %-a | 380,-Ft |
| Jövedelem = öregségi nyugdíjminimum 200-300 %-a | 470,-Ft |
| Jövedelem = öregségi nyugdíjminimum 300-400 %-a | 580,-Ft |
| Jövedelem > öregségi nyugdíjminimum 400 %-a | 690,-Ft |
| **Étkezéshez kapcsolódó szállítási költség** | 75,-Ft |
| **Idősek nappali ellátása** | 0,-Ft |

A Zalaszentgróti Szociális, Család- és Gyermekjóléti Központ, valamint a Zalaszentgróti Közös Önkormányzati Hivatal Intézményüzemeltetési Osztálya részéről együttesen összeállított díjszámítás alapján a 2022. július 1-jétől alkalmazandó térítési díjakat az alábbi összegekben javaslom elfogadásra:

|  |  |
| --- | --- |
| **A személyes gondoskodás körébe tartozó ellátások** | **2022. 07. 01.-től** |
| **Házi segítségnyújtás** | 250,-Ft /  gondozási óra |
| **Étkeztetés** |  |
| Jövedelem < öregségi nyugdíjminimum 200 %-a | 440,-Ft |
| Jövedelem = öregségi nyugdíjminimum 200-300 %-a | 530,-Ft |
| Jövedelem = öregségi nyugdíjminimum 300-400 %-a | 640,-Ft |
| Jövedelem > öregségi nyugdíjminimum 400 %-a | 750,-Ft |
| **Étkezéshez kapcsolódó szállítási költség** | 75,-Ft |
| **Idősek nappali ellátása** | 0,-Ft |

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

**A rendelet-tervezet jelentősnek ítélt hatásai:**

A rendelet-tervezet a jelenlegi szolgáltatási minőség megtartásával a társadalmi elégedettséget szolgálja. Az adminisztratív terhek a rendelet megalkotását követően nem változnak. A rendeletalkotás környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A jogszabályban előírt kötelezettség indokolja a rendeletalkotást. A jogalkotás elmaradása esetében törvénysértő állapot keletkezne. A rendeletfelülvizsgálat keretében új rendelet kerül megalkotásra a személyes gondoskodást nyújtó szociális ellátások térítési díjairól az 5/2009. (III. 24.) számú önkormányzati rendelet hatályon kívül helyezése mellett, a LocLex rendszerben megvalósítandó kodifikációs folyamat egyszerűsítése és átláthatósága érdekében.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek rendelkezésre állnak. Tehát nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2022. március 24-i ülésén megtárgyalta, a 17/2022. (III. 24.) számú határozatával javasolja Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló önkormányzati rendelet felülvizsgálatát.

A Szociális és Humán Ügyek Bizottsága az előterjesztést a 2022. március 24-i ülésén megtárgyalta, a 4/2022. (III. 24.) számú határozatával javasolja Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló önkormányzati rendelet felülvizsgálatát.

Kérem a T. Képviselő-testületet, hogy az előterjesztést szíveskedjen megtárgyalni, majd a rendelet-tervezetet elfogadni.

Zalaszentgrót, 2022. március 28. ***Baracskai József***

polgármester

Az előterjesztés a törvényességi

követelményeknek megfelel.

***Dr. Simon Beáta***

jegyző