Szám: 1-3/2022.

3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. március 31-i rendes, nyilvános ülésére**

**Tárgy:** **Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítása**

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V. 14.) önkormányzati rendelete tartalmazza, melynek az alábbi okok miatt való módosítását indítványozom jelen előterjesztésemmel.

Zalaszentgrót Város Önkormányzatának Képviselő-testülete kiegészítette szociális rendeletét a gyermekneveléshez kapcsolódó többletkiadások enyhítését szolgáló rendkívüli települési támogatások alcímmel. Ezen alcímen belül a születési támogatás, a bölcsőde- illetve óvodakezdési támogatás, a tanulói utazási bérlettámogatás, valamint az iskolakezdési támogatás szabályai kerültek elfogadásra.

Figyelembe kell vennünk azonban azt a tényt, hogy a bölcsődei-, óvodai- illetve iskolai évkezdetek is nagyon komoly anyagi ráfordítást igényelnek a családoktól. Ezek az ellátások 2020-ban kerültek bevezetésre, legelőször a kérelmek beadásának időpontja november 15. napja volt. A kérelmek feldolgozását követően a támogatások kifizetésére december elején kerülhetett sor. A 2021. évben ez az időpont módosításra került, de az akkor meghatározott szeptember 30-i időpont sem volt igazán megfelelő, mert a kifizetés előbbre került ugyan november elejére, de véleményem szerint bölcsődei- óvodakezdési valamint az iskolakezdési támogatás, ahogy a nevében is benne van, meg kell, hogy előzze a tanév kezdését, hogy az igénylők még megvásárolhassák, amire szükségük van a gyermekeknek. Mindezeket figyelembe véve indítványozom, hogy az évkezdetekhez kötődő támogatások esetében a beadás határideje minden év július 31. napja legyen, hogy a korábbi gyakorlattól eltérően a kérelmezők előbb kaphassák meg a támogatásokat és a célnak megfelelően tudják azt felhasználni.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét elsősorban a gyakorlatban felmerült változtatási igények indokolják. A módosítás elmaradása esetén nem biztos, hogy a támogatás felhasználása a céljának megfelelően történne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek szerint javaslom az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítását.

A Pénzügyi és Ügyrendi Bizottság az előterjesztést a 2022. március 24-i ülésén megtárgyalta, a 18/2022. (III. 24.) számú határozatával elfogadta és a Képviselő-testületnek elfogadásra javasolja.

A Szociális és Humán Ügyek Bizottsága az előterjesztést a 2022. március 24-i ülésén megtárgyalta, a 3/2022. (III. 24.) számú határozatával elfogadta és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2022. március 28.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi előírásoknak megfelel.

|  |  |
| --- | --- |
|  | Dr. Simon Beáta  jegyző |