**Zalaszentgrót Város Önkormányzata Képviselő-testületének 6/2022. (III. 31.) önkormányzati rendelete**

**A személyes gondoskodást nyújtó szociális ellátások térítési díjairól**

Zalaszentgrót Város Önkormányzata Képviselő-testülete az Alaptörvény 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva, a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet figyelembevételével a személyes gondoskodást nyújtó szociális ellátások térítési díjairól a következőket rendeli el:

**1. §**

A rendelet hatálya kiterjed a Zalaszentgrót és Környező Települések Intézményfenntartó Társulása (a továbbiakban: Társulás) által fenntartott Zalaszentgróti Szociális, Család- és Gyermekjóléti Központra, a szociális igazgatásról és szociális ellátásokról szóló törvényben meghatározott azon személyekre, akik a Társuláshoz az adott szociális alapszolgáltatás tekintetében tartozó települési önkormányzatok közigazgatási területén bejelentett lakóhellyel vagy tartózkodási hellyel rendelkeznek és életvitelszerűen itt élnek.

**2. §**

A Zalaszentgróti Szociális, Család- és Gyermekjóléti Központ által biztosított szociális alapszolgáltatások formái:

*a)* étkeztetés

*b)* házi segítségnyújtás

*c)* idősek nappali ellátása

*d)* családsegítés.

**3. §**

(1) A Zalaszentgróti Szociális, Család- és Gyermekjóléti Központ által személyes gondoskodást nyújtó szociális ellátás formájában az étkeztetés, a házi segítségnyújtás és az idősek nappali ellátása megállapított intézményi térítési díját a rendelet 1. melléklete tartalmazza.

(2) Az (1) bekezdésben meghatározott személyes gondoskodást nyújtó ellátásokért az igénybe vevő a rendelet 1. mellékletében meghatározottak szerint térítési díj fizetésére köteles.

(3) Az ellátásért fizetendő térítési díjat meg nem fizetők ellátása eredménytelen felszólítás után megvonható, feltéve, hogy az ellátás hiánya az ellátott alapvető létfenntartását, életét, egészségét nem veszélyezteti.

**4. §**

Hatályát veszti A SZEMÉLYES GONDOSKODÁST NYÚJTÓ SZOCIÁLIS ELLÁTÁSOK TÉRÍTÉSI DÍJAIRÓL című Zalaszentgrót város képviselő testületének 5/2009 (III.24..) önkormányzati rendelete.

**5. §**

Ez a rendelet 2022. április 1-jén lép hatályba.

*1. melléklet*

**A személyes gondoskodás körébe tartozó ellátások intézményi térítési díjai a 2022. 04. 01. – 2022. 06. 30. közötti időszakban**

1. **Házi segítségnyújtás:**

1.1. Intézményi térítési díj egy órára megállapított összege a személyi gondozás esetében: **190,-Ft**

1.2. Intézményi térítési díj egy órára megállapított összege a szociális segítés esetében: **0,-Ft**

2. **Étkeztetésért fizetendő személyi térítési díj**

2.1. Intézményi térítési díj napi összege: **bruttó 690,-Ft**

2.2. Az étkeztetésért fizetendő személyi térítési díj csökkentési rendszere *(A díjak az ÁFA-t is tartalmazzák)*

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < öregségi nyugdíjminimum 200 %-a | **380,-Ft** |
| Jövedelem = öregségi nyugdíjminimum 200-300 %-a | **470,-Ft** |
| Jövedelem = öregségi nyugdíjminimum 300-400 %-a | **580,-Ft** |
| Jövedelem > öregségi nyugdíjminimum 400 %-a | **690,-Ft** |

3. **Étkezéshez kapcsolódó szállítási költség: 75,-Ft**

4. **Idősek nappali ellátása:** Kizárólag napközbeni tartózkodást igénybe vevők díjának napi összege: **0,-Ft**

**A személyes gondoskodás körébe tartozó ellátások intézményi térítési díjai 2022. 07. 01.-től**

5. **Házi segítségnyújtás:**

5.1. Intézményi térítési díj egy órára megállapított összege a személyi gondozás esetében: **250,-Ft**

5.2. Intézményi térítési díj egy órára megállapított összege a szociális segítés esetében: **0,-Ft**

6. **Étkeztetésért fizetendő személyi térítési díj**

6.1. Intézményi térítési díj napi összege: **bruttó 750,-Ft**

6.2. Az étkeztetésért fizetendő személyi térítési díj csökkentési rendszere *(A díjak az ÁFA-t is tartalmazzák)*

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < öregségi nyugdíjminimum 200 %-a | **440,-Ft** |
| Jövedelem = öregségi nyugdíjminimum 200-300 %-a | **530,-Ft** |
| Jövedelem = öregségi nyugdíjminimum 300-400 %-a | **640,-Ft** |
| Jövedelem > öregségi nyugdíjminimum 400 %-a | **750,-Ft** |

7. **Étkezéshez kapcsolódó szállítási költség: 75,-Ft**

8. **Idősek nappali ellátása:** Kizárólag napközbeni tartózkodást igénybe vevők díjának napi összege: **0,-Ft**

Végső előterjesztői indokolás

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 92. § (1) bekezdés b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban megjelölt székhely szerinti vagy az erre kijelölt települési önkormányzat a társulási megállapodásban meghatározottak szerint rendeletet alkot. A Zalaszentgróti Szociális, Család- és Gyermekjóléti Központot fenntartó Zalaszentgrót és Környező Települések Intézményfenntartó Társulásának Társulási Megállapodása a 7. pontjában akként rendelkezik, hogy a Társulási Megállapodás tárgyát képező, a Társulás által fenntartott intézmény által biztosított szolgáltatások és ellátások, azok igénybevétele, valamint a fizetendő térítési díjak tárgyában az Sztv. 92. § (1) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdése alapján a Magyarország helyi önkormányzatairól szóló 2011. évi CLXXXIX. törvényben meghatározottak szerinti önkormányzati rendelet megalkotására kijelölt önkormányzat a gesztor önkormányzat, nevezetesen Zalaszentgrót Város Önkormányzata. Zalaszentgrót Város Önkormányzatának Képviselő-testülete az 5/2009. (III. 24.) számú önkormányzati rendeletében rendelkezik a személyes gondoskodást nyújtó szociális ellátások térítési díjairól. Az Sztv. 115.§ (1) bekezdésében foglaltak törvényi előírást figyelembe véve – miszerint a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg – szükségessé vált a rendelet felülvizsgálata.

**Részletes indokolás**

**1. §-hoz**

A rendelet hatályát szabályozza.

**2. §-hoz**

A Zalaszentgróti Szociális, Család- és Gyermekjóléti Központ által biztosított szociális alapszolgáltatások formáit rögzíti.

**3. §-hoz**

Az étkeztetés, a házi segítségnyújtás és az idősek nappali ellátása 2022. április 1-jével, illetőleg 2022. július 1-jével megállapított és alkalmazandó összegű intézményi térítési díját rögzítő 1. mellékletet nevesíti. Rögzíti a térítési díjfizetési kötelezettséget, valamint a fizetési kötelezettség elmaradásának jogkövetkezményeit.

**4. §-hoz**

A személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet hatályon kívül helyezéséről rendelkezik.

**5. §-hoz**

A rendelet hatályba lépését szabályozza.