Szám: 1-3/2022.

4. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2022. március 31-i rendes, nyilvános ülésére**

**Tárgy**: **Egyes önkormányzati rendeletek módosítása**

**Tisztelt Képviselő-testület!**

A Kormány az 1612/2019. (X. 24.) és az 1524/2020. (VIII. 14.) határozatai értelmében az Igazságügyi Minisztérium révén a Magyar Közlöny Lap- és Könyvkiadó Kft. és a Miniszterelnökség Hatósági Ügyekért Felelő Helyettes Államtitkárságával együttműködve már több éve dolgozik a minőségi jogalkotás folyamatának magasabb szintű kiszolgálása, a jogalkotási folyamatokhoz kapcsolódóan az adminisztratív terhek csökkentése, valamint a hivatali szervek közötti folyamatok elektronikus támogatása érdekében az Integrált Jogalkotási Rendszer (a továbbiakban IJR) bevezetéséért és az ahhoz kapcsolódó feladatokról kialakításáért.

Az IJR LocLex alrendszerében került kifejlesztésre a helyi jogalkotás keretében megalkotásra kerülő önkormányzati rendeletek és indokolások megszerkesztésének és a Nemzeti Jogszabálytár (a továbbiakban NJT) felületén történő publikálásának lehetősége. A LocLex rendszer 2021. április 1-jétől történő éles üzemű bevezetéséhez és egységes alkalmazásához kapcsolódóan kihirdetésre kerültek a szükséges központi jogszabályok módosításai. Ezek alapján 2021. április 1-jétől az önkormányzati rendeletek kodifikálása, új és módosító rendeletek szerkesztése és az NJT felületen történő közzététele kizárólag az IJR LocLex alrendszerben valósítható meg. A rendszer használatához kétfaktoros autentikáció szükséges, amely biztosítja a jogosultsággal rendelkező hozzáféréseket. A LocLex rendszerben történő módosító rendeletek előállításához elsősorban a rendszer bevezetése előtt született korábbi rendeletek szövegszerű felvitele és publikálása szükséges. Ezeket a feladatokat elsősorban az érintett rendeletek módosításának szükségessége esetén végezte el a hivatal, amelynek során az elmúlt időszak tapasztalatai alapján elmondható, hogy számos közzétételt gátló, illetve rendszerben figyelmeztető szerkesztési hibákat jelzett a rendszer. További hiányossága egyelőre a rendszernek, hogy a módosító rendetek előállítása megvalósítható a rendszerben, azonban az egységes rendeletek legenerálását még nem biztosítja a LocLex, azaz továbbra is külön szerkesztési munkát kell elvégezni a kollégáknak. Ezen hibák kiküszöbölése mindenképpen indokolt a jövőben, mivel ez a hiányosság jelentősen megnehezíti a jogalkotás folyamatát. A rendszer által korábbi rendeletekben generált szerkesztési hibák fennmaradása okán sok esetben a módosító rendeletek megszerkesztését sem lehet megvalósítani, ami szintén nem fenntartható hosszútávon. A fentiek alapján az elkövetkező időszakban szükséges egyes önkormányzati rendeletek felülvizsgálata, illetve adott esetben a régen megalkotott és számos módosítással érintett önkormányzati rendeletek újraalkotása a megfelelő önkormányzati rendelet létrehozása érdekében.

Jelen előterjesztés keretében több önkormányzati rendeletet érintően sor kerül felülvizsgálatra, amely alábbiak szerint kerül részletezésre:

1. Zalaszentgrót Város Önkormányzatának a Polgármesteri Hivatal köztisztviselőit megillető juttatásokról és támogatásokról szóló 9/2002. (IX. 30.) sz. rendeletének hatályon kívül helyezése indokolt, egyrészt mivel a rendelet megalkotásának alapját adó a köztisztviselők jogállásáról szóló 1992. évi XXIII. törvény hatályon kívül helyezésre került a közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló 2012. évi V. törvény révén, másrészt a közszolgálati tisztviselőkről szóló 2011. évi CXCIX. törvény (a továbbiakban: Kttv.) 75. § (5) bekezdése alapján Zalaszentgrót Város Önkormányzat Jegyzőjének 1/2020. (IX.30.) szabályzata rendelkezik Zalaszentgróti Közös Önkormányzati Hivatal Közszolgálati Szabályzatáról.

2. Zalaszentgrót Város Önkormányzata Képviselő-testületének a helyi közművelődésről szóló 15/2020. (XI. 27.) önkormányzati rendelete bevezető részének módosítása szükséges a jogszabályszerkesztésről szóló 61/2019. (XII. 14.) IRM rendelet 52. § (2) bekezdésében, az 54. § (1) és 55. § (1) és (5) bekezdésében foglalt követelményeknek megfelelően. A jogszabályszerkesztésről szóló 61/2009. (XII. 14.) IRM rendelet 48. § (2) bekezdése értelmében a több mint tizenöt elemű felsorolást csak pozitív egész számokból képzett arab sorszámokkal lehet megjelölni, így a rendelet 4. § (2) bekezdésében lévő latin ábécé kisbetűivel és a „)” jellel megadott felsorolás jelölését pozitív egész számokból képzett arab sorszámokra kell átszámozni. A rendelet 9. § (4) bekezdésében szükséges javítani a Humán Ügyek Bizottsága elnevezést Szociális és Humán Ügyek Bizottságára.

***Tájékoztatás az előzetes hatásvizsgálat eredményéről:***

1. A jogszabály-tervezet hatásai:

**1.1. Társadalmi hatások:** Nincs

**1.2. Gazdasági, költségvetési hatás**: A rendelet hatályon kívül helyezése, illetve módosítása költségvetési kiadással nem jár.

**1.3. Környezeti, egészségi következmények:** A rendelet hatályon kívül helyezése, illetve módosítása környezeti, egészségi következménnyel nem jár.

**1.4. Adminisztratív terheket befolyásoló hatások:** Nemleges

**2. A jogszabály megalkotásának szükségessége, a jogalkotás elmaradásának várható következményei:** A tervezett módosítással az önkormányzati rendelet megfelel a jogszabályszerkesztésről szóló 61/2019. (XII. 14.) IRM rendelet előírásainak.

3. **A jogszabály alkalmazásához szükséges személyi, szervezeti, tárgyi és pénzügyi feltételek:** Rendelkezésre állnak.

A Pénzügyi és Ügyrendi Bizottság az előterjesztést 2022. március 24-i ülésén megtárgyalta, és a 19/2022. (III. 24.) számú határozatában javasolja Zalaszentgrót Város Önkormányzata Képviselő-testületének a rendelet megalkotását.

Kérem a T. Képviselő-testületet, hogy tárgyalja meg az előterjesztést és alkossa meg az önkormányzati rendelet.

Zalaszentgrót, 2022. március 28.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi követelményeknek megfelel.

|  |  |
| --- | --- |
|  | Dr. Simon Beáta  jegyző |

**Zalaszentgrót Város Önkormányzata Képviselő-testületének /2022. (IV. .) önkormányzati rendelete**

**Egyes önkormányzati rendeletek módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdése szerinti eredeti jogalkotói hatáskörében, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 42. § 1. pontjaiban meghatározott feladatkörében eljárva a Polgármesteri Hivatal köztisztviselőit megillető juttatásokról és támogatásokról szóló 9/2002 (IX. 30.) önkormányzati rendelet hatályon kívül helyezéséről és a helyi közművelődésről szóló 15/2020 (XI. 27.) önkormányzati rendelet módosításáról a következőket rendeli el:

**1. §**

Hatályát veszti a Zalaszentgrót Város Önkormányzata Képviselő-testületének a Polgármesteri Hivatal köztisztviselőit megillető juttatásokról és támogatásokról szóló 9/2002 (IX. 30.) önkormányzati rendelet.

**2. §**

A Zalaszentgrót Város Önkormányzata Képviselő-testületének a helyi közművelődésről szóló 15/2020 (XI. 27.) önkormányzati rendelet bevezető része helyébe a következő rendelkezés lép:

„Zalaszentgrót Város Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a képviselő-testületnek az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:”

**3. §**

A Zalaszentgrót Város Önkormányzata Képviselő-testületének a helyi közművelődésről szóló 15/2020 (XI. 27.) önkormányzati rendelet 4. § (2) bekezdése helyébe a következő rendelkezés lép:

„(2) Az Önkormányzat a 3. §-ban megfogalmazott alapelvek érvényesülése érdekében különösen a következő közművelődési tevékenységek, feladatok ellátását biztosítja, illetve támogatja:

*1.* klubok, szakkörök, társas körök működése

*2.* amatőr művészeti közösségek és alkotók tevékenysége

*3.* művészeti és ismeretterjesztő kiállítások, alkalmak

*4.* komoly- és könnyűzenei koncertek

*5.* gyermek- és felnőtt műsoros rendezvények

*6.* családi, valamint egyéb ifjúsági és gyermekprogramok

*7.* az oktatást segítő alkalmak, felnőttképzések, tanfolyamok

*8.* ismeretterjesztő előadások, előadássorozatok

*9.* a mindennapok ügyeiben és a közéletben való eligazodást segítő információ szolgáltatások, tanácsadások

*10.* szórakoztató rendezvények minden korosztálynak, népünnepélyek

*11.* helytörténeti anyagok gyűjtése

*12.* gyermek- és felnőtt könyvtári szolgáltatás

*13.* Art videotéka működtetése

*14.* befogadó színház és mozi működtetése

*15.* értéktár bizottság működtetése

*16.* digitális tartalom szolgáltatás

*17.* közösségi és társadalmi részvétel fejlesztését elősegítő alkalmak szervezése

*18.* néphagyományok, népművészeti és kézműves hagyományok ápolása,

*19.* helytörténeti gyűjtemény működtetése.”

**4. §**

A Zalaszentgrót Város Önkormányzata Képviselő-testületének a helyi közművelődésről szóló 15/2020 (XI. 27.) önkormányzati rendelet 9. § (4) bekezdése helyébe a következő rendelkezés lép:

„(4) A Szociális és Humán Ügyek Bizottsága – a képviselő-testülettől átruházott feladat- és hatáskörében – elvégzi a közművelődési intézmény szervezeti és működési szabályzatának, valamint módosításának jóváhagyását, illetve véleményezését. A Szociális és Humán Ügyek Bizottsága – egyéb feladat- és hatáskörében – elemzi és figyelemmel kíséri a közművelődési intézmény munkáját, közreműködik a közművelődési programok kidolgozásában, kapcsolatot tart az e területeken működő helyi civil szervezetekkel, véleményezi a közművelődési intézmény fejlesztési elképzeléseit, javaslatokkal segíti a közművelődési intézmény munkáját, valamint véleményezési jog illeti meg az Önkormányzat közművelődési céljai és feladatai megvalósításában a döntéselőkészítés során.”

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Baracskai József**  polgármester | **Dr. Simon Beáta**  jegyző |

A rendelet 2022. április . napján kihirdetésre került.

|  |  |
| --- | --- |
|  | **Dr. Simon Beáta**  jegyző |

Általános indokolás

A rendelet megalkotását indokolja a Polgármesteri Hivatal köztisztviselőit megillető juttatásokról és támogatásokról szóló 9/2002 (IX. 30.) önkormányzati rendelet hatályon kívül helyezésének és a helyi közművelődésről szóló 15/2020 (XI. 27.) önkormányzati rendelet módosításának szükségessége.

Részletes indokolás

**Az 1. §-hoz**

A Polgármesteri Hivatal köztisztviselőit megillető juttatásokról és támogatásokról szóló 9/2002 (IX. 30.) önkormányzati rendelet hatályon kívül helyezéséről rendelkezik.

**A 2. §-hoz**

Zalaszentgrót Város Önkormányzata Képviselő-testületének a helyi közművelődésről szóló 15/2020. (XI. 27.) önkormányzati rendelet bevezető részének módosításáról rendelkezik.

**A 3. §-hoz**

A jogszabályszerkesztésről szóló 61/2009. (XII. 14.) IRM rendelet 48. § (2) bekezdése értelmében a több mint tizenöt elemű felsorolást csak pozitív egész számokból képzett arab sorszámokkal lehet megjelölni, így a rendelet 4. § (2) bekezdésében lévő latin ábécé kisbetűivel és a „)” jellel megadott felsorolás jelölését pozitív egész számokból képzett arab sorszámokra kell átszámozni.

**A 4. §-hoz**

A rendelet 9. § (4) bekezdésében szükséges javítani a Humán Ügyek Bizottsága elnevezést Szociális és Humán Ügyek Bizottságára.

**Az 5. §-hoz**

A rendelet hatályba lépéséről és hatályon kívül helyezéséről rendelkezik.