**Zalaszentgrót Város Önkormányzata Képviselő-testületének 7/2022. (IV. 1.) önkormányzati rendelete**

**az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 12/2021. (V.14.) önkormányzati rendelet módosításáról a következőket rendeli el.

**1. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 16. § (3) bekezdése helyébe a következő rendelkezés lép:

„(3) A támogatási kérelmet gyermekenként csak az egyik szülő, illetve törvényes képviselő terjesztheti elő minden év július 31. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének ötszörösét. A támogatási összeg megállapítása érdekében a kérelemhez csatolni kell a bölcsődei, illetve óvodai jogviszony fennállásának intézményi igazolását. A kérelem benyújtására meghatározott határidő elmulasztása jogvesztéssel jár.”

**2. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 18. § (3) bekezdése helyébe a következő rendelkezés lép:

„(3) A támogatási kérelmet tanulónként csak az egyik szülő, illetve törvényes képviselő terjesztheti elő minden év július 31. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének ötszörösét. A támogatási összeg megállapítása érdekében a kérelemhez csatolni kell az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.”

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

Végső előterjesztői indokolás

**Általános indokolás**

Zalaszentgróton az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V.14.)önkormányzati rendelete tartalmazza. 2020/2021. tanévtől került bevezetésre a bölcsőde- óvodakezdési támogatás, illetve az iskolakezdési támogatás. A bölcsődei-óvodai, valamint az iskolai évkezdetek nagyon komoly anyagi ráfordítást igényelnek a családoktól, ezért a szociális keret adta lehetőséget is figyelembe véve javasolt az évkezdetekhez kötött két támogatási forma, nevezetesen a bölcsőde-, óvodakezdési támogatás illetve az iskolakezdési támogatás esetében  a kérelembenyújtási határidő július 31. napjára történő módosítása, amely ezáltal az évkezdéssel együtt járó költségek felmerülésekor nyújt ténylegese segítséget az arra rászoruló kérelmezőnek.

**Részletes indokolás**

**1. §-hoz**

A rendelet 1. §-a a bölcsődei-óvodakezdési támogatásra vonatkozó kérelembenyújtási határidő módosításáról rendelkezik.

**2.§-hoz**

A rendelet 2.§-a az iskolakezdési támogatásra vonatkozó kérelembenyújtási határidő módosítását tartalmazza

**3. §-hoz**

A rendelet hatályba lépésének és hatályon kívül helyezésének időpontjáról rendelkezik.